Proteas wil Windies met aggressie troefDie Proteas se Rassie van der Dussen. Foto: Oli Scarff/AFP. Die toetsreeks is in die sakkie, nou verskuif die Proteas se aandag na die witbalkrieketwedstryde teen die besoekende Wes-Indiese Eilande. Die Suid-Afrikaners sal egter sonder die dienste van Wiaan Mulder en Keshav Maharaj wees wat beserings in die laaste toets opgedoen het. Hul skoene sal onderskeidelik deur Wayne Parnell en Tabraiz Shamsi volgestaan word. Met die Wêreldbeker-toernooi net ŉ paar maande weg sal elke speler in die groep die afrigters met sy vertoning wil beïndruk. Hoewel die Proteas steeds met reekslouere behoort weg te stap, sal dinge waarskynlik nie so maklik soos in die toetse wees nie. In die korter formaat van die spel maak individuele sterre normaalweg ŉ groter verskil en spelers soos Shai Hope, Nicholas Pooran en Odean Smith kan beslis die pap dik aanmaak. Vir Suid-Afrika kry Gerald Coetzee, Tony de Zorzi, Ryan Rickelton en Tristan Stubbs ŉ geleentheid in die eendagkrieketspan, terwyl Aiden Markram, David Miller en kie weer deel van die opset vir die derde kragmeting in Potchefstroom is. Dit sal Rob Walter se eerste amptelike reeks aan die stuur van die nasionale witbalkrieketspan wees. Hy was vroeër nog in Nieu-Seeland toe die Suid-Afrikaners met Engeland afgereken het. “Die Proteas het ŉ meer aggressiewe benadering teen Engeland gevolg en dit is hoe ons voortaan sal wil speel,” het Walter gesê. Die 47-jarige afrigter het destyds die kondisioneringsepter by die nasionale krieketspan geswaai toe Proteas op die kruin van veral die toetskrieketgolf tussen 2009 en 2013 gery het. Hy het ook ŉ paar trofees saam met die Titans gewen voordat hy die Otago Volts se herlewing in Nieu-Seeland ingelui het. Daarbenewens het die Pune Warriors en die Delhi Daredevils ook al van sy dienste gebruik gemaak. Die eerste eendagwedstryd begin Donderdag om 13:00 in Oos-Londen. Protea-groep vir eerste twee kragmetings: Temba Bavuma (kaptein), Gerald Coetzee, Quinton de Kock, Tony de Zorzi, Bjorn Fortuin, Sisanda Magala, Lungi Ngidi, Ryan Rickelton, Wayne Parnell, Andile Phehlukwayo, Tabraiz Shamsi, Tristan Stubbs, Lizaad Willams en Rassie van der Dussen. Spelers soos Marco Jansen, Aiden Markram, Heinrich Klaasen en David Miller sal dan by die span vir die derde eendagwedstryd aansluit.